KIRJALLINEN KYSYMYS P-0291/98 komissiolle esittäjä(t): Konstantinos Hatzidakis (PPE) (5. helmikuuta 1998)

Aihe: Perunantuottajilla vakavia ongelmia Kreetalla

Viime aikoina on syntynyt suuri ongelma, joka koskee perunantuotantoa Kreetalla, erityisesti Lassithin läänin vuoristoalueella. Tanskasta ja Hollannista tuodut saastuneet siemenperunat ovat aiheuttaneet vakavia tuhoja tämänvuotisessa kylvössä, ja tuotettuja perunoita ei voida käytännössä varastoida eikä myydä. Ongelman luonteesta johtuen ei ole mahdollista edes suorittaa uutta kylvöä terveillä siemenperunoilla. Kreikan hallitus on toteuttanut joukon toimenpiteitä ongelman hoitamiseksi, näiden joukossa muun muassa kreetalaisen perunan ja sen johdannaistuotteiden asettaminen ¨karanteeniin¨ sekä viljelyn kieltäminen seuraavien kolmen vuoden aikana. Tämä aiheuttaa vakavia taloudellisia ongelmia alueen tuottajille, sillä peruna on lähes ainoa viljelykasvi Lassithin ylängöllä, ja mahdollisuuksien siirtyä välittömästi muiden tuotteiden viljelyyn katsotaan olevan rajalliset. Näiden tosiseikkojen taustaa vasten komissiolta kysytään:

1. Kuka on vastuussa saastuneiden siemenperunoiden markkinoille päästämisestä ja erityisesti katsooko komissio, että kreikkalaiset viranomaiset tai Euroopan unionin muiden jäsenvaltioiden toimivaltaiset viranomaiset ovat syyllistyneet laiminlyönteihin vaadituissa tarkastuksissa tuotteen markkinoinnin aikana;

2. Onko mahdollista, että unioni maksaisi jonkinlaista korvausta tai edes taloudellista tukea, jolla lievitettäisiin niitä tappioita, joita tuottajat ovat kärsineet tai joita heidän odotetaan kärsivän?

3. Ottaen huomioon, että 20. lokakuuta 1997 annettua asetusta 2051/97 ((EYVL L 287, 21.10.1997, s. 13.)), joka koskee ¨kasvinsuojeluvalvontaan¨ tarkoitetun yhteisön rahoituksen myöntämistä, ei sovelleta suoraan muista jäsenvaltioista tapahtuneen tuonnin tapauksessa vaan se koskee kolmansia maita, onko mahdollista vastaavasti soveltaa sitä silloin, kun on kyse samanlaisista tapauksista, tai onko yleensä olemassa jokin muu mahdollisuus jonkinlaisen saastumisen torjumiseen ja peltojen jälleen viljelykelpoiseksi saattamiseen tarkoitetun tuen maksamiseen?

4. Onko suunnitteilla, että unioni mahdollisesti myöntäisi taloudellista tukea tilapäiseen tai pysyvämpään rakennemuutokseen ja siirtymiseen muihin viljelytuotteisiin, mikäli asiantuntijat pitävät tätä mahdollisena toteuttaa?

Komission jäsenen Franz Fischlerin komission puolesta antama vastaus (4. maaliskuuta 1998)

Komissio on tietoinen perunanviljelyyn liittyvistä ongelmista, joita on viime aikoina noussut esiin Kreetalla ja erityisesti Lasithin vuoristoalueilla.

Tilanteen arvioimiseksi komissio lähetti kasvinsuojeluun liittyvien velvollisuuksiensa puitteissa asiantuntijoita Kreetalle tutkimaan ongelman laajuutta paikan päällä sekä keräämään tietoa olosuhteista, jotka saattoivat johtaa perunan rengasmädän puhkeamiseen kyseisellä alueella. Tutkimusten tässä vaiheessa ei voida vielä tehdä varmoja päätelmiä vastuukysymyksistä.

Kasvien tai kasvituotteiden haitallisten organismien yhteisöön kulkeutumisen ja yhteisössä leviämisen estämiseen liittyvistä suojatoimenpiteistä ((EYVL L 26, 31.1.1977. )) annetun neuvoston direktiivin 77/93/ETY muuttamisesta annetussa neuvoston direktiivissä 97/3/EY ((EYVL L 27, 30.1.1997. )) annetaan säännökset ja yksityiskohtaiset tiedot menettelystä yhteisön rahoitustuen myöntämiseksi sellaisten kulujen kattamiseen, jotka liittyvät välttämättömiin erityistoimiin, joihin jäsenvaltiot ovat ryhtyneet tai aikovat ryhtyä estääkseen haitallisten organismien kulkeutumisen yhteisöön kolmansista maista tai muilta yhteisön alueilta sekä tuhotakseen tällaiset organismit tai, mikäli se ei ole mahdollista, rajoittaakseen niiden leviämistä.

Komission asetusta (EY) N:o 2051/97, jossa säädetään lisäsäännöistä, joita jäsenvaltioiden on noudatettava hakiessaan edellä mainittua yhteisön rahoitustukea, voidaan vastoin arvoisan parlamentin jäsenen näkemystä soveltaa myös tapauksiin, joissa haitalliset organismit ovat kulkeutuneet alueelle muilta yhteisön alueilta. Näin ollen asiaa koskevia säännöksiä ei ole tarpeen muuttaa.

Kysyjän ehdottaman, väliaikaiseen tai entistä pysyvämpään rakenneuudistukseen ja vaihtoehtoisiin viljelytuotteisiin siirtymiseen tarkoitetun yhteisön rahoitustuen osalta komissio ei tällä hetkellä voi antaa vastausta ja tutkii asiaa edelleen.